Chris Fearne

Christopher Fearne, magħruf bħala Chris Fearne, (twieled f’Ħ'Attard fit-12 ta' Marzu 1963) huwa d-Deputat Prim Ministru ta' Malta u l-Ministru għas-Saħħa attwali. Huwa kirurgu pedjatriku bi professjoni u ħadem bħala Konsulent Kirurgu Pedjatriku fl-isptarijiet tal-gvern.

 Studji 

Bin Frederick, li kien surmast ta' skola u wara kien Direttur tal-Edukazzjoni, u Carmen, li kienet għalliema u ħaddiema soċjali, Fearne studja fil-Kulleġġ ta’ San Alwigi u fl-Università ta’ Malta minn fejn iggradwa fil-mediċina u l-kirurġija pedjatrika fl-1987. Wara sar Sieħeb tal-Kulleġġ Irjali tal-Kirurgi f’Edinburgh u ħadem f’numru ta’ sptarijiet tat-tfal fl-Ingilterra, fosthom f'Liverpool u fi Great Ormond Street, Londra.

Huwa ukoll lettur tal-kirurġija fl-Università ta’ Malta u huwa eżaminatur tat-tobba. Għal perjodu kien ukoll direttur tal-Istitut Malti għall-Edukazzjoni Medika. Għal xi żmien kien l-uniku kirurgu tat-tfal f'Malta.

 Impenn soċjali 

Fearne kien iċ-Chairperson tas-Celebrities for Kids, għaqda volontarja favur id-drittijiet tat-tfal. 

Meta kien student kien jimpenja ruħu f’numru ta’ għaqdiet, fosthom dawk universitarji, sportivi u politiċi. 

Huwa serva għal numru ta’ snin bħala Segretarju Ġenerali tal-Federazzjoni tal-Għaqdiet taż-Żgħażagħ Maltin, kif ukoll bħala uffiċjal fil-Kunsill tal-Istudenti Universitarji, il-KSU, fl-għaqda tal-istudenti tal-mediċina l-MMSA, u fl-Għaqda Żgħażagħ Soċjalisti.

Kien jilgħab il-volleyball mal-Aloysians, għandu Green Belt fil-judo u qadef fir-regatta tal-1986.

 Politika 

Huwa ħareġ mal-Partit Laburista għall-Elezzjonijiet Ġenerali l-ewwel darba f'dawk tal-2013, fuq it-Tielet u r-Raba' Distrett, u kien elett mir-Raba' Distrett bi 3,759 vot. F'April 2014, kien maħtur Segretarju Parlamentari għas-Saħħa wara r-riżenja ta' Godfrey Farrugia. 

F'April 2016 kien maħtur Ministru tas-Saħħa u kien konfermat f'din il-kariga wara l-elezzjonijiet ġenerali ta' Ġunju 2017. F'dik l-elezzjoni, huwa kien elett minn żewġ distretti: fit-Tielet Distrett kien elett mal-ewwel għadd u ġab 4,693 vot; u fir-Raba' Distrett kien elett ukoll mal-ewwel għadd u ġab 5,405 vot: b'kollox iktar minn 10,000 vot.

Fl-istess xahar, huwa kkontesta għall-kariga ta' Deputat Mexxej tal-Partit Laburista għall-Affarijiet Parlamentari u f'Mejju kien elett f'din il-kariga u sar ukoll Deputat Prim Ministru.

Mill-Ministeru tas-Saħħa, huwa għamel suċċess, tant li l-Kummissjoni Ewropea tat ċertifikat tajjeb lil Malta bħala wieħed mill-aqwa pajjiżi li għandu għajxien f’saħħtu.

 Elezzjoni għall-Ħatra ta' Mexxej 
Nhar il-11 ta' Diċembru 2019, Chris Fearne tefa' n-nomina għall-ħatra ta' Mexxej tal-Partit Laburista, f'elezzjoni interna bejn it-tesserati tal-Partit Laburista li saret fil-11 ta' Jannar 2020. Huwa kellu ħafna appoġġ, bħal dak tal-eks President ta' Malta, Marie Louise Coleiro Preca, l-eks Speaker Miriam Spiteri Debono u ħafna mill-ministri u membri parlamentari tal-Kabinett Laburista.

 Ħajja personali 

Huwa miżżewweg lil Astrid imwielda Sammut (bint Joe Sammut li kien Ombudsman) u għandhom tliet ulied; Dawn, Julian u Rafael. Għal xi żmien kien anke t-tabib personali tal-Prim Ministru Dom Mintoff u fl-ewwel Konferenza Ġenerali tal-Partit li fiha tkellem, dik ta' Jannar 2012, wassal l-awguri tiegħu lill-Konferenza.

Huwa sapporter tat-team Ingliż tal-futbol, iċ-Chelsea.

Kategorija:Nies ħajjin
Kategorija:Twieldu fl-1963
Kategorija:Politiċi tal-Partit Laburista (Malta)
Kategorija:Deputati Mexxejja tal-Partit Laburista (Malta)
Kategorija:Tobba Maltin